মসজিদটা জাফরদের বাড়ি থেকে প্রায় আধা কিলোমটিার দূরে। যে রাস্তাটা বড় সড়ক থেকে জাফরদের বাড়ির সামনে দিয়ে বাজার পর্যন্ত গিয়েছে। সে রাস্তারই দক্ষিণ পাশে বিলের একটু ভেতরে মসজিদের অবস্থান। মসজিদ থেকে বাজার প্রায় পাঁচ মিনিটের পায়ে হাঁটার পথ। বড়রা হাঁটলে পাঁচ মিনিট। তবে ছোটদের হাঁটলে তো আট দশ মিনিট লাগবেই। পুরনো দিনের মসজিদ। বয়স প্রায় একশ বছর হবে। কত ঘটনার সাক্ষী এ মসজিদ। ব্রিটিশ আমল, পাকিস্তান আমল আর বাংলাদেশের আমল তো চলছেই। মসজিদের ছাদে তিনটি গম্বুজ। একটি বেশ বড়। ছাদের অনেকটা জুড়ে রয়েছে এর অবস্থান। বাকি দুটি অপেক্ষাকৃত ছোট। মসজিদের সাথী হিসেবে সেই শতাব্দী ধরে আছে সুউচ্চ মিনার। এত বড় মিনার এ তল্লাটে আর একটিও নেই। মিনারের চার পাশ দিয়ে প্যাঁচানো লোহার সিঁড়ি। উঠে গিয়েছে একদম উঁচুতে একটি ছোট্ট কক্ষে। সেখানে দাঁড়ালে দেখা যায় গ্রামের পর গ্রাম, খাল-বিল আর জাফরদের স্কুলের দোতলা বিল্ডিংটাও। একদিন চুপি চুপি জাফর আর হাসান উঠেছিল সেখানে। পরে ইমাম সাহেব দেখে ফেলায় আর উঠবে না এমন প্রতিজ্ঞায় ছাড়া পেয়েছে তার হাত থেকে। মসজিদের বাইরের দিকটা চমৎকার সিরামিক প্লেটের ভাঙা অংশ দিয়ে কারুকাজ করা। মসজিদের ভেতরে এবং বারান্দা মিলিয়ে প্রায় হাজারখানেক লোক নামাজ পড়া যায় একসাথে। মসজিদের দক্ষিণ পাশে বিলের মধ্যে পাড় উঁচু করা একটি বিশাল দিঘি। কমছে কম পনের বিশ বিঘা তো হবেই। পাড়ে অসংখ্য নারিকেল গাছ শোভা বর্ধন করেছে দিঘিটির। শান বাঁধানো ঘাট। ঘাটের পাশে পাকা করা বসার জায়গা। হেলান দেয়ার ব্যবস্থা থাকায়, বিকেলের আড্ডাটিও বেশ জমে। দিঘির জল বেশ স্বচ্ছ আর কালো। কাঁচা গাবের রসের মতো। ডাউস সাইজের রুই আর মৃগেল মাছ আছে বেশ কয়েকটা। আর অন্যান্য মাছের তো হিসাবই নেই। নারিকেল গাছ আর পুকুরে মাছ থেকে যা আয় হয়, তা দিয়ে মসজিদের একটা উল্লেখযোগ্য খরচ হয়ে যায়। আর বাকিটা চলে পয়সাওয়ালা মানুষের দান সদকায়।